b"\n_START_ARTICLE_\nLlum de les Imatges\n_START_SECTION_\nHist\xc3\xb2ria\n_START_PARAGRAPH_\nCreada l'any 1999, a iniciativa de la Generalitat Valenciana, La Llum de les Imatges des d'aquest any ha realitzat 9 campanyes de restauraci\xc3\xb3 al llarg del Pa\xc3\xads Valenci\xc3\xa0. A cada una d'aquestes campanyes restauradores de b\xc3\xa9ns mobles i immobles, segueix una exposici\xc3\xb3 temporal en qu\xc3\xa8 es mostren, als edificis intervinguts, els b\xc3\xa9ns mobles restaurats._NEWLINE_Fins al moment, la Fundaci\xc3\xb3 La Llum de les Imatges ha restaurat 2.680 b\xc3\xa9ns art\xc3\xadstics mobles, patrimoni in situ i immobles en 110 poblacions del Pa\xc3\xads Valenci\xc3\xa0._NEWLINE_La Generalitat Valenciana, mitjan\xc3\xa7ant La Llum de les Imatges, ha invertit m\xc3\xa9s de 93 millions d'euros en aquestes campanyes de recuperaci\xc3\xb3 patrimonial, en qu\xc3\xa8 han participat 929 restauradors, 159 arquitectes i enginyers, 42 arque\xc3\xb2legs i m\xc3\xa9s de 500 historiadors._NEWLINE_Les exposicions organitzades per La Llum de les Imatges han estat visitades per m\xc3\xa9s de tres milions i mig de persones i als tallers did\xc3\xa0ctics organitzats per la Fundaci\xc3\xb3 i patrocinats per Bancaixa han participat m\xc3\xa9s de 350.000 usuaris._NEWLINE_La Fundaci\xc3\xb3 de la C. V. La Llum de les Imatges la gestiona un Patronat, que \xc3\xa9s l'\xc3\xb2rgan de govern, representaci\xc3\xb3 i administraci\xc3\xb3. Els membres del Patronat s\xc3\xb3n la Generalitat Valenciana, l'Arquebisbat de Val\xc3\xa8ncia, la Conselleria de Turisme, Cultura i Esport de la Generalitat Valenciana, el Grup Iberdrola, Bancaixa, la Fundaci\xc3\xb3 Generalitat Valenciana-Iberdrola, Radiotelevisi\xc3\xb3 Valenciana (RTVV), els ajuntaments de Val\xc3\xa8ncia, Castell\xc3\xb3, Alacant, Sogorb, Oriola, Sant Mateu, X\xc3\xa0tiva, Borriana, Vila-real, Alcoi; les diputacions provincials de Castell\xc3\xb3, Val\xc3\xa8ncia i Alacant, i els bisbats de Sogorb-Castell\xc3\xb3, d'Oriola-Alacant i de Tortosa._NEWLINE_La Fundaci\xc3\xb3 de la C. V. La Llum de les Imatges va rebre el premi Europa Nostra 2009, en la categoria de dedicaci\xc3\xb3 a la conservaci\xc3\xb3 del patrimoni. El jurat del premi va destacar la labor de la Fundaci\xc3\xb3 des de 1999 per l'\xc2\xabenorme quantitat de b\xc3\xa9ns mobles i immobles restaurats\xc2\xbb i pel seu treball de difusi\xc3\xb3 mitjan\xc3\xa7ant \xc2\xabels tallers did\xc3\xa0ctics, les exposicions i les publicacions\xc2\xbb."